Peter Weiss (politik)

PhDr. Peter Weiss, CSc. (* 7. júl 1952, Bratislava) je slovenský publicista a politický komentátor, bývalý ľavicový politik, diplomat a vysokoškolský pedagóg. V rokoch 20092013 bol veľvyslancom SR v Maďarsku a v rokoch 20132020 v Česku.

 Pred Nežnou revolúciou 
Absolvoval štúdium na Filozofickej fakulte Univerzity Komenského v Bratislave v odboroch výchova a vzdelávanie dospelých (1975) a následne filozofia (1978). V rokoch 1975 až 1989 pracoval v Ústave marxizmu-leninizmu Ústredného výboru Komunistickej strany Slovenska (ÚML ÚV KSS) v Bratislave. Od roku 1984 bol jeho vedeckým tajomníkom. Špecializoval sa na politické a vedecké problémy. Svoje postoje publikoval napr. v práci „Otázky rozvoja spoločenských vied“ (1989). Venoval sa teórii marxizmu-leninizmu, vedeckému komunizmu a ich implementácii do života spoločnosti.

 November 1989 
V dňoch Nežnej revolúcie v novembri 1989 bol prítomný v Štúdiu dialóg STV spolu s odporcami komunistov Milanom Kňažkom, Fedorom Gálom, Jánom Budajom či Vladimírom Ondrušom, kde zastupoval komunistickú stranu a podporoval zachovanie vedúcej úlohy KSČ v štáte, ktoré bolo zakotvené v ústave. Keďže bol jedným z mála komunistických predstaviteľov ochotných diskutovať, výrazne sa zviditeľnil.

 Peter Weiss v politike po roku 1989 
Po Novembri 1989 sa Peter Weiss stal predsedom KSS. Bol jedným z hlavných iniciátorov transformácie KSS na stranu sociálnodemokratickej orientácie s názvom Strana demokratickej ľavice (SDĽ), ktorá od 1. decembra 1990 vystupovala ako KSS-SDĽ a od 26. januára 1991 ako SDĽ. Do roku 1996 bol jej predsedom. Podarilo sa mu SDĽ dostať do parlamentu a na krátke obdobie v roku 1994 aj do vlády. Od roku 1990 bol poslancom Slovenskej národnej rady, pričom v rokoch 1992 až 1994 vykonával funkciu podpredsedu Národnej rady Slovenskej republiky. Po odvolaní Vladimíra Mečiara z funkcie predsedu vlády 14. marca 1994, SDĽ vytvorila koaličnú vládu spoločne s DÚ a KDH a tak SDĽ vstúpilo do vlády Jozefa Moravčíka, ktorá však skončila po predčasných voľbách už v roku 1994. Weissova strana sa v koalícii Spoločná voľba v predčasných voľbách takmer nedostala do parlamentu. V roku 1998 SDĽ, už pod vedením Jozefa Migaša tvorila vládu na čele s premiérom Mikulášom Dzurindom. V tomto období bol poslancom Národnej rady Slovenskej republiky. V roku 2002 Peter Weiss SDĽ po vnútorných nezhodách opustil a spoluzakladal novú sociálno-demokratickú stranu Sociálnodemokratická alternatíva (2002 – 2004) (SDA), ktorá však vo voľbách v roku 2002 úplne prepadla a 31. decembra 2004 zanikla spoločne s SDĽ zlúčením so stranou SMER. Weiss nebol členom žiadnej politickej strany od 1. januára 2004.

Po odchode z aktívnej politiky bol činný ako vysokoškolský učiteľ na Fakulte medzinárodných vzťahov Ekonomickej univerzity v Bratislave a publikoval v rôznych médiách. V rokoch 20092013 bol veľvyslancom Slovenska v Maďarsku, od roku 2013 bol veľvyslancom v Česku. V októbri 2020 minister zahraničných vecí Ivan Korčok oznámil, že novým veľvyslancom v Česku by sa mal stať Rastislav Káčer. Káčer sa veľvyslancom stal 20. októbra 2020.

Bol predsedom Inštitútu sociálnej demokracie, ktorý vznikol 4. apríla 2023 v Bratislave z iniciatívy strany HLAS-SD. To, že Hlas inicioval vznik inštitútu, vnímal Peter Weiss „ako jasný signál a garanciu, že to strana myslí so skutočnou, dlhodobo udržateľnou sociálnodemokratickou politikou vážne“. Po parlamentných voľbách v septembri 2023, keď Hlas vstúpil do koalície so Smerom a SNS, napísal rezignačný list predsedovi správnej rady a svoje pôsobenie v inštitúte ukončil.

 Rodinný život 
Je druhýkrát ženatý, prvá manželka Marcela spáchala v roku 2003 samovraždu.

 Knižné publikácie 




 Referencie 

 Iné projekty 

 Externé odkazy 
 Peter Weiss – články autora v denníku SME
 Peter Weiss – články autora na portáli Aktuality.sk
 Spravodajstvo týkajúce sa Petra Weissa na portáli Teraz.sk TASR
 Spravodajstvo týkajúce sa Petra Weissa na portáli agentúry SITA
 Peter Weiss: Smer sprznil značku sociálna demokracia (YouTube video) – rozhovor v Denníku N (2025)

Kategória:Osobnosti z Bratislavy
Kategória:Slovenskí politici
Kategória:Politici KSS
Kategória:Politici SDĽ (1990)
Kategória:Politici SDA
Kategória:Predsedovia slovenských politických strán
Kategória:Slovenskí diplomati
Kategória:Slovenskí vysokoškolskí pedagógovia
Kategória:Slovenskí publicisti
Kategória:Slovenskí politickí komentátori
Kategória:Podpredsedovia NR SR
Kategória:Poslanci NR SR (1994 – 1998)
Kategória:Poslanci NR SR (1998 – 2002)
Kategória:Veľvyslanci Slovenska v Maďarsku
Kategória:Veľvyslanci Slovenska v Česku
Kategória:Nositelia Medaily Za zásluhy (Česko)
Kategória:Vyučujúci na Fakulte medzinárodných vzťahov Ekonomickej univerzity v Bratislave
Kategória:Absolventi Filozofickej fakulty Univerzity Komenského v Bratislave